## Zakon o izmjenama i dopuni Zakona o Hrvatskoj zakladi za znanost

### NN 78/2012 (13.7.2012.), Zakon o izmjenama i dopuni Zakona o Hrvatskoj zakladi za znanost

HRVATSKI SABOR

1841

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNI ZAKONA O HRVATSKOJ ZAKLADI ZA ZNANOST

Proglašavam Zakon o izmjenama i dopuni Zakona o Hrvatskoj zakladi za znanost, koji je Hrvatski sabor donio na sjednici 6. srpnja 2012. godine.

Klasa: 011-01/12-01/89

Urbroj: 71-05-03/1-12-2

Zagreb, 10. srpnja 2012.

Predsjednik

Republike Hrvatske

Ivo Josipović, v. r.

ZAKON

O IZMJENAMA I DOPUNI ZAKONA O HRVATSKOJ ZAKLADI ZA ZNANOST

Članak 1.

U Zakonu o Hrvatskoj zakladi za znanost (»Narodne novine«, br. 117/01., 45/09. i 92/10.) u članku 2. stavak 2. mijenja se i glasi:

»(2) Ime Zaklade je Hrvatska zaklada za znanost, a skraćeni naziv glasi HRZZ.«.

Članak 2.

Članak 3. mijenja se i glasi:

»(1) Zaklada se osniva s temeljnom svrhom razvoja i promicanja znanosti i tehnologijskog razvoja u Republici Hrvatskoj te s krajnjim ciljem osiguravanja održivog društvenog i gospodarskog razvoja uz poticanje zapošljavanja i vodeći se načelima socijalne uključivosti.

(2) Radi ostvarivanja svoje temeljne svrhe, Zaklada osigurava potpore temeljnim, primijenjenim i razvojnim znanstvenim istraživanjima koja su od strateškog interesa za Republiku Hrvatsku, i to financiranjem znanstvenih projekata i istraživačkih stipendija sljedeće okvirne skupine programa:

– programi za potporu naprednih znanstvenih istraživanja prepoznatih na međunarodnoj razini ulaganjem u vrhunske znanstvene ideje i izvrsne istraživače u Republici Hrvatskoj u svim znanstvenim područjima,

– programi za potporu vrsnih znanstvenih skupina financiranjem povezivanja znanstvenih organizacija, istraživača, znanstvene opreme i prostora te razvoja znanstvenih kapaciteta koji su od strateškog interesa,

– programi za potporu suradnje znanstvenih organizacija i gospodarstva financiranjem znanstvenih istraživanja s mogućom tehnologijskom primjenom za potrebe društvenog i gospodarskog razvoja,

– programi za potporu razvoja budućih vrhunskih znanstvenika financiranjem razvoja znanstvenih karijera u skladu s društvenim i gospodarskim potrebama, uključujući poticanje interdisciplinarnosti,

– programi za potporu sudjelovanja hrvatskih znanstvenika i znanstvenih organizacija u projektima europskih i međunarodnih fondova za znanost i inovacije, poticanjem prijava na europske i međunarodne fondove, financiranjem odobrenih vrhunskih projekata koji nisu dobili potporu te dodatnim financiranjem odobrenih i financiranih projekata,

– programi za potporu društvenih i humanističkih znanstvenih istraživanja,

– programi Fonda »Jedinstvo uz pomoć znanja« – programi za poticanje znanstvene suradnje hrvatskih znanstvenika u domovini i inozemstvu, s ciljem povezivanja s međunarodnim znanstvenim institucijama i privlačenja talenata u hrvatski znanstveni sustav.

(3) Zaklada donosi odluke o potpori samostalno, sukladno općim aktima Zaklade te načelima slobode znanstvene djelatnosti i stvaralaštva.«.

Članak 3.

Iza članka 3. dodaje se članak 3.a koji glasi:

»Članak 3.a

(1) Korisnici potpora Zaklade mogu biti doktorandi, poslijedoktorandi, znanstvenici te znanstvene organizacije u skladu s propisima koji uređuju znanstvenu djelatnost.

(2) U svim potporama Zaklade financirat će se doktorandi i/ili poslijedoktorandi. Suradnici u potporama projektima i stipendijama mogu biti i studenti, znanstvenici i stručnjaci u znanstvenim organizacijama i gospodarstvu iz Hrvatske i inozemstva.

(3) Uvjeti, mjerila i postupak dodjele, vrednovanje, financiranja i praćenja potpore znanstvenim projektima utvrđuju se općim aktom Zaklade, a posebno:

– postupak vrednovanja provodi se objektivnom i mjerodavnom znanstvenom i stručnom recenzijom;

– potpore se dodjeljuju isključivo na temelju javnih poziva koji se objavljuju na internetskim stranicama Zaklade na hrvatskom i engleskom jeziku;

– korisnici potpora dužni su postupati s rezultatima znanstvenih istraživanja prikladnim za zaštitu prava intelektualnog vlasništva u skladu s pravilnikom Zaklade.«.

Članak 4.

U članku 4. stavak 1. mijenja se i glasi:

»(1) Tijela Zaklade su Upravni odbor i izvršni direktor.«.

Članak 5.

U članku 5. stavci 1., 2. i 3. mijenjaju se i glase:

»(1) Zakladom upravlja Upravni odbor Zaklade koji ima sedam članova.

(2) Članove Upravnog odbora Zaklade imenuje Hrvatski sabor na prijedlog Vlade Republike Hrvatske, iz redova vrhunskih znanstvenika, osobito onih koji imaju svjetski priznate znanstvene radove i rezultate, vodeći računa o zastupljenosti svih znanstvenih područja. Kandidate za članove Upravnog odbora Zaklade Vlada Republike Hrvatske utvrđuje na temelju prijedloga koje podnose znanstveni instituti, Rektorski zbor, sveučilišni senati, Hrvatska akademija znanosti i umjetnosti, Hrvatska gospodarska komora, udruge poslodavaca, nacionalno vijeće za područje znanosti te znanstvenici i članovi akademske zajednice na temelju javno objavljenog poziva za predlaganje kandidata.

(3) Članovi Upravnog odbora Zaklade biraju između sebe predsjednika i zamjenika predsjednika Upravnog odbora Zaklade, i to većinom ukupnog broja članova. Zamjenik zamjenjuje spriječenog, odnosno odsutnog predsjednika.«.

Članak 6.

U članku 6. stavak 1. mijenja se i glasi:

»(1) Upravni odbor Zaklade:

– donosi statut Zaklade,

– donosi pravilnik o uvjetima i postupku dodjele sredstava za ostvarivanje svrhe Zaklade,

– donosi pravilnik o unutarnjem ustroju Zaklade,

– donosi pravilnik o upravljanju rezultatima znanstvenih projekata koji su prikladni za zaštitu pravima intelektualnog vlasništva,

– donosi godišnji program rada i financijski plan Zaklade,

– donosi odluke o dodjeli sredstava,

– donosi poslovnik o svom radu,

– donosi pravilnik Zaklade o sprječavanju sukoba interesa,

– upravlja i nadzire vođenje poslova Zaklade,

– odlučuje o korištenju imovine Zaklade,

– podnosi izvješća o radu Zaklade,

– predlaže strateški plan Zaklade,

– obavlja druge poslove sukladno zakonu i statutu Zaklade.«.

Iza stavka 1. dodaje se novi stavak 2. koji glasi:

»(2) Akte iz stavka 1. ovoga članka podstavka 1. do 3., Upravni odbor donosi uz prethodnu suglasnost ministarstva nadležnog za znanost.«.

Dosadašnji stavak 2., postaje stavak 3.

U dosadašnjem stavku 3. koji postaje stavak 4. brojka: »2.« zamjenjuje se brojkom: »3.«.

Dosadašnji stavci 4. i 5. postaju stavci 5. i 6.

Članak 7.

U članku 7. stavak 3. mijenja se i glasi:

»(3) Opći akti Zaklade, programi, natječaji i popis financiranih projekata s osnovnim podacima, obvezno se objavljuju na mrežnim stranicama Zaklade. Upravni odbor može donijeti odluku da se pojedini dokumenti ili skupine dokumenata za koje ocijeni da su važne znanstvenicima iz drugih zemalja objavljuju i na engleskom jeziku.«.

Članak 8.

Članak 8. mijenja se i glasi:

»(1) Mandat članova Upravnog odbora traje pet godina s pravom jednog ponovnog izbora.

(2) Hrvatski sabor će na prijedlog Vlade Republike Hrvatske ili Upravnog odbora razriješiti člana Upravnog odbora i prije isteka vremena na koje je imenovan, i to na njegov osobni zahtjev ili ako on svoje dužnosti ne obavlja savjesno, u skladu sa zakonom i drugim općim aktima Zaklade, ako nesudjelovanjem u radu na sjednicama ili na drugi način ne ispunjava svoje obveze, ako se utvrdi da ima osobne ili poslovne interese koji su suprotni interesima Zaklade.«.

Članak 9.

Članak 9. mijenja se i glasi:

»(1) Upravni odbor može osnovati stalna i povremena znanstvena i stručna povjerenstva sastavljena od domaćih i stranih eksperata radi prikupljanja prijedloga znanstvenih projekata, analize i ocjene tih prijedloga, obrade zamolbi, izrade prijedloga Upravnom odboru i za obavljanje drugih poslova iz svog djelokruga. Povjerenstvima administrativnu podršku pruža Ured Zaklade.

(2) Upravni odbor ustrojava Ured Zaklade radi: organizacije provedbe evaluacijskih postupaka, pripreme prijedloga Upravnom odboru projekata za financiranje, vođenja administrativnih i stručnih poslova, nadgledanja provedbe i financiranja projekata, kao i drugih administrativnih i stručnih poslova. Uredom upravlja izvršni direktor Zaklade.«.

Članak 10.

Članak 9.a briše se.

Članak 11.

Članak 9.b mijenja se i glasi:

»(1) Izvršni direktor Zaklade vodi poslovanje Zaklade i samostalno upravlja Uredom Zaklade.

(2) Izvršnog direktora imenuje Upravni odbor Zaklade na temelju provedenoga javnog natječaja za razdoblje od pet godina te on sa Zakladom sklapa radni odnos na puno radno vrijeme.

(3) Upravni odbor Zaklade razriješit će izvršnog direktora dužnosti ako on ne obavlja svoju dužnost sukladno ugovoru o radu, u skladu sa zakonom i drugim općim aktima Zaklade, ako ne sudjeluje u radu na sjednicama ili na drugi način ne ispunjava svoje obveze, ako se utvrdi da ima osobne ili poslovne interese koji su suprotni interesima Zaklade, ako svojim ponašanjem i istupima narušava ugled Zaklade.«.

Članak 12.

U članku 12. stavak 2. mijenja se i glasi:

»(2) Prihodi se raspoređuju odlukom Upravnog odbora za zakladne svrhe te za operativne troškove u skladu sa Strateškim planom i godišnjim programom rada Zaklade.«.

Članak 13.

U članku 15. stavak 1. briše se.

Dosadašnji stavci 2. i 3. postaju stavci 1. i 2.

Članak 14.

U članku 16. stavak 2. briše se.

Članak 15.

Članak 18. mijenja se i glasi:

»Upravni odbor Zaklade je obvezan jednom godišnje Hrvatskome saboru dostaviti izvješće o radu Zaklade.«.

PRIJELAZNE I ZAVRŠNE ODREDBE

Članak 16.

(1) Vlada Republike Hrvatske predložit će članove Upravnog odbora Zaklade sukladno odredbama ovoga Zakona u roku od 45 dana od dana stupanja na snagu ovoga Zakona.

(2) Mandat dosadašnjim članovima Upravnog odbora Zaklade prestaje danom imenovanja članova Upravnog odbora Zaklade sukladno odredbama ovoga Zakona.

(3) Upravni odbor Zaklade, sastavljen sukladno odredbama ovoga Zakona, dužan je u roku od 30 dana od stupanja na snagu Statuta Zaklade sukladno ovome Zakonu imenovati izvršnog direktora Zaklade na način propisan odredbama ovoga Zakona.

(4) Mandat dosadašnjem izvršnom direktoru Zaklade prestaje imenovanjem izvršnog direktora Zaklade sukladno stavku 3. ovoga članka.

Članak 17.

(1) Upravni odbor Zaklade, imenovan sukladno odredbama ovoga Zakona, dužan je u roku od 30 dana od svog konstituiranja uskladiti Statut Zaklade s odredbama ovoga Zakona i dostaviti ga na suglasnost ministarstvu nadležnom za znanost.

(2) Nakon dobivanja suglasnosti ministarstva nadležnog za znanost Upravni odbor dužan je u daljnjem roku od 15 dana podnijeti Statut Zaklade na odobrenje ministarstvu nadležnom za upravu.

(3) Upravni odbor dužan je u roku od 30 dana od dana stupanja na snagu Statuta Zaklade sukladno ovom Zakonu, donijeti opće akte Zaklade te akcijski plan raspisivanja javnih poziva za podnošenje prijava za znanstvene projekte u sklopu skupina programa iz članka 3. ovoga Zakona.

(4) Upravni odbor Zaklade, imenovan sukladno odredbama ovoga Zakona, dužan je u roku od šest mjeseci od dana svog konstituiranja utvrditi Prijedlog strateškog plana Zaklade za petogodišnje razdoblje sukladno članku 6. ovoga Zakona.

Članak 18.

Upravni odbor će u roku od mjesec dana od donošenja akcijskog plana iz članka 17. stavka 3. ovoga Zakona, a prema godišnjem programu rada i financijskom planu te drugim općim aktima Zaklade, pokrenuti javne pozive za podnošenje prijava za znanstvene projekte u sklopu skupina programa iz članka 3. ovoga Zakona.

Članak 19.

(1) Zaklada će preuzeti provedbu programa Fonda »Jedinstvo uz pomoć znanja«, uključujući financijska sredstva, suradnike na programu, opremu, pismohranu i drugu dokumentaciju, sredstva za rad te ostala prava i obveze.

(2) U roku od tri mjeseca od dana stupanja na snagu Statuta Zaklade donesenog sukladno ovome Zakonu, ministarstvo nadležno za znanost i Zaklada potpisat će sporazum o prijenosu provedbe programa iz stavka 1. ovoga članka.

(3) Zaklada će program iz stavka 1. i 2. ovoga članka provoditi sa suradnicima te u skladu s operativnom dokumentacijom i poslovnim procesima koje je Vlada Republike Hrvatske ugovorila sa Svjetskom bankom.

Članak 20.

(1) Postupci evaluacije i provođenja projekata Zaklade koji su započeti prije stupanja na snagu ovoga Zakona dovršit će se u skladu s propisima i općim aktima Zaklade koji su vrijedili u vrijeme njihovog započinjanja, a najduže do isteka šest mjeseci nakon stupanja na snagu ovoga Zakona.

(2) Mandat dosadašnjim članovima znanstvenih odbora Zaklade prestaje završetkom postupaka sukladno stavku 1. ovoga članka.

Članak 21.

Ovaj Zakon stupa na snagu danom objave u »Narodnim novinama«.

Klasa: 643-02/12-01/01

Zagreb, 6. srpnja 2012.

HRVATSKI SABOR

Potpredsjednik

Hrvatskoga sabora

Josip Leko, v. r.

Zakon, NN 78/2012-1841